Regulamentul are ca obiectiv atât îmbunătățirea calității auditului, cât și promovarea concurenței pe piața serviciilor de audit. Articolul 27 servește ca mijloc de monitorizare eficace și regulată a respectării acestor obiective. Articolul 27 se referă la monitorizarea următoarelor aspecte ale pieței UE a serviciilor de audit statutar furnizate entităților de interes public: (a) nivelurile de concentrare a pieței; (b) riscurile legate de calitatea auditului și măsurile în vederea diminuării lor; și (c) rezultatele activității comitetelor de audit.

Statele membre au fost invitate să furnizeze informații cu privire la nivelul de concentrare a pieței pentru auditurile statutare ale entităților de interes public efectuate de 10 actori-cheie în domeniul auditului („10KAP”). Pentru a calcula cifra de afaceri, 15 state membre au utilizat abordarea bazată pe firma de audit, șapte au utilizat abordarea bazată pe rețeaua de audit și două au utilizat ambele abordări. Exercițiul financiar diferă de la o firmă de audit la alta și nu corespunde întotdeauna anului calendaristic 2015, perioada de referință pentru această colectare de date. Prin urmare, datele prezentate în această secțiune sunt aproximative.

Datele privind cotele de piață sunt analizate cu ajutorul a trei indicatori diferiți de concentrare a pieței calculați pentru fiecare stat membru: firmele de audit „Big Four” (PwC, Deloitte, KPMG și EY), „CR4” (cota de piață consolidată a celor mai mari patru firme de audit în fiecare țară) și „10KAP”. În special, au fost analizate diferențele dintre „Big Four” și „CR4” pentru a evalua tendințele acestor indicatori de concentrare a pieței în rapoartele viitoare.

Concentrarea în funcție de auditurile statutare ale entităților de interes public și cifra de afaceri (a rețelei sau a firmei de audit care efectuează audituri ale entităților de interes public)

Firmele de audit Big Four dețin o cotă medie de piață de aproximativ 70 % în ceea ce privește numărul de audituri statutare ale entităților de interes public (pe baza datelor din 28 de state membre). În ceea ce privește cifra de afaceri, nivelul de concentrare a pieței este în medie de aproximativ 80 % (pe baza datelor din 21 de state membre). Firmele de audit Big Four dețin un oligopol concentrat în 11 state membre în ceea ce privește numărul de audituri statutare (a se vedea figura 3) și în 15 state membre în ceea ce privește cifra de afaceri. Astfel cum se indică în figura 4, cota de piață cumulată a firmelor de audit Big Four ca cifră de afaceri depășește 90 % în șase state membre. CR4 are o rată de concentrare cumulată mai mare decât firmele de audit Big Four în șapte state membre în ceea ce privește numărul de audituri statutare ale entităților de interes public și în cinci state membre în ceea ce privește cifra de afaceri. Prin urmare, firmele de audit Big Four sunt cele mai mari patru firme de audit în majoritatea statelor membre.

Figura 3: Cota de piață a firmelor de audit în 2015 pentru auditurile statutare ale entităților de interes public

Concentrarea totală a pieței celor șase firme de audit cu cele mai mari cote (pentru cifra de afaceri) este mai mult de jumătate în cele 21 de state membre pentru care au putut fi calculate nivelurile de concentrare privind cifra de afaceri și depășește 90 % în 10 state membre. Cotele de piață combinate (pentru cifra de afaceri) ale 10KAP la nivelul UE însumează peste 90 % în 16 state membre și se află sub 80 % în patru state membre.

Figura 4: Cota de piață a firmelor de audit pentru cifra de afaceri în 2015 (fie firme de audit, fie rețeaua care efectuează audituri ale entităților de interes public) în 21 de state membre

Concentrarea în funcție de firma de audit individuală

Figura 5 arată că firmele de audit Big Four dețin o cotă de piață cumulată de aproximativ 70 % pentru numărul de audituri statutare ale entităților de interes public la nivelul UE, în timp ce nivelul de concentrare al 10KAP se apropie de 80 %.

Figura 5: Cota de piață a 10KAP pentru auditurile statutare ale entităților de interes public

Cu toate acestea, în ceea ce privește cifra de afaceri (fie a firmei de audit, fie a rețelei care efectuează audituri ale entităților de interes public) Big Four acoperă peste 80 % din totalul pieței de audit a UE. Grant Thornton și BDO sunt cele mai mari firme de audit după Big Four.

Concentrarea firmelor de audit pe categorie de entități de interes public

Concentrarea pieței pentru auditurile statutare ale entităților de interes public este cea mai ridicată pentru bănci și întreprinderile de asigurare, unde cota de piață pentru Big Four este de aproximativ 80 % (a se vedea figura 6). Cota de piață a acestora în categoria societăților cotate la bursă este de aproape 70 %. Acestea au o cotă de piață inferioară pentru entitățile naționale de interes public (aproximativ 50 %).